Buddy die pikkewyn steeds skoonveld | News24
Buddy die pikkewyn steeds skoonveld
Mamma-Francis pas steeds alleen haar en Buddy se nuwe kuikens in die nes op terwyl die polisie vir manlief probeer opspoor. Buddy is Woensdagoggend omstreeks 04:50 by die Bay-world-museumkompleks gesteel. Foto's: WERNER HILLS
DAAR is steeds geen teken van Buddy, die brilpikkewyn wat verlede Woensdag uit die Bay-world-museumkompleks in Port Elizabeth gesteel is nie.
En intussen voer wyfielief Francis nog ma-alleen hul week-oue kroos.
Buddy is Woensdag omstreeks 04:50 uit die oseanarium-gedeelte van die museumkompleks gesteel.
Videomateriaal wys hoe mans aan die buitekant van die pikkewyne se habitat hul motor teen die muur parkeer om bo-op te klim en só oor die muur te spring.
Die video wys hoe die mans selfoonfoto's by die pikkewyne neem en waar een selfs sy T-hemp uittrek voordat hulle vir Buddy gryp en spore maak.
Sonder infrarooi-kameras kon slegs die oortreders se silhoeëtte in die flits van hul selfoonkameras gesien word.
Cherie Lawrence, senior kurator van soogdiere en seevoëls by Bayworld, sê hulle is bereid om 'n beloning te gee vir die persoon wat kan help om Buddy weer terug te kry.
"Buddy, soos al ons pikkewyne, is waardevol. As iemand iets weet, moet hulle ons asseblief in kennis stel."
Buddy en Francis se tweede broeisel kuikens het net vandeesweek uitgebroei.
Volgens Lawrence het hulle eers Donderdag agtergekom dat hy weg is toe Francis alleen hul nuwe kleintjies oppas.
Haar grootste vrees is egter dat die pikkewyndiewe Buddy sal verwaarloos.
"Die pikkewyne eet net sardientjies; tussen sewe en agt per dag en hulle moet ook daagliks hul dosis vitamine inkry. Dit sal baie moeilik wees vir iemand om reg te kry, tensy hulle weet wat hulle doen. Buddy is ook nie bekend vir buitengewone vriendelikheid nie."
Kol. Priscilla Naidu, 'n polisiewoordvoerder, sê 'n saak van diefstal word ondersoek.
"Ons het nog geen nuwe inligting nie," sê Naidu. "Die pikkewyn het 'n mikroskyfie asook 'n bandjie wat aan hom vasgemaak is. Enigeen met inligting kan die Humewood-polisiekantoor of Bayworld kontak."